
פסק דין



זוהי בקשה לצו הגנה על פי סעיף 3 לחוק למניעת אלימות במשפחה, התשנ"א-1991, שהגישה אישה כנגד בעלה. 

בני הזוג נשואים מזה 15 שנה והורים ל-3 בנות, בנות (קטינות).

זוהי בקשה שניה לצו הגנה שמגישה המבקשת כנגד המשיב. הבקשה הקודמת הוגשה לפני כ-3 שנים ולאחר שניתן צו הגנה הגישה המבקשת בקשה לבטלו, מתוך תקווה שבני הזוג יקיימו תהליך הידברות וישתתפו בטיפול זוגי.

בבקשתה דנן טענה המבקשת שהמשיב מטופל על ידי פסיכיאטר ופסיכולוגית ובשל מצבו נוטל טיפול תרופתי. עוד הוסיפה שלמרבה הצער הטיפול הזוגי אינו עולה יפה והמשיב ממשיך להתנהל כלפיה וגם כלפי הבנות באלימות פיזית ומילולית. 

בתצהיר התומך בבקשה התמקדה המבקשת באירוע שאירע לטענתה ביום x/7/24. לדבריה, במהלך אירוע זה תקף אותה המשיב פיזית. האירוע התרחש לאחר שהמשיב פנה אל הבת המשותפת בבקשה שתביא לו חפץ כלשהו. באותה עת הבת מרחה לאמה קרם ולא יכולה הייתה לשעות לבקשת אביה. 
המשיב צעק בקולי קולות ואחר כך החל להרביץ לילדה (סעיף 6 לתצהיר). כאשר פנתה אליו המבקשת הפנה המשיב את זעמו כלפיה והחל להכותה. המשיב נתן מכה לזרוע שמאל והותיר בה סימנים, הוא הכה את המבקשת גם ביד ימין ולאחר מכן ניסה לחנוק אותה, סתם לה את הפה וזרק אותה למיטה. המבקשת צעקה כי לא יכולה הייתה לנשום והמשיב שחרר, אז תפסה המבקשת את השרשרת שעל צווארו וקרעה אותה. 

המבקשת טענה שהאירוע ארע בנוכחות הבנות אשר התחננו לפני המשיב שיפסיק. המשיב אמנם הפסיק ואז ניגש למטבח לקח סכין וחתך את עצמו. בסופו של דבר המשיב יצא מהבית והסגיר עצמו למשטרה.

מעדות המבקשת במהלך הדיון במעמד צד אחד עולה שהמבקשת לא ראתה את המשיב מכה את הילדה. המבקשת העידה שהמשיב "כנראה הרביץ לה" (עמ' 1, שורה 12). עוד הוסיפה בעדותה שהמשיב "כנראה התעצבן" והחל להרים עליה ידיים לאחר שהיא איימה עליו שתפנה לממונים עליו ב(מקום עבודתו) ותספר להם שהוא מכה את הילדה (עמ' 1, שורה 15).

כבר בתחילת הדיון במעמד הצדדים הסכים המשיב להשארת צו ההגנה בתוקפו למשך 3 חודשים והמחלוקת היחידה שנותרה הייתה התנגדותה של המבקשת לאפשר למשיב להיפגש עם הבנות שלא במרכז קשר.

לאחר שהמשיב הביע הסכמתו להותרת הצו הזמני בתוקפו לא היה צורך לעסוק בשאלת הפגיעה הפיזית במבקשת והגבלתי את המשיב שלא לחקור את המבקשת בעניין זה. באת כוח המבקשת עמדה על חקירת המשיב בעניין הפגיעה הפיזית במרשתה. על כך השיב המשיב שהמבקשת בעטה בו, הכתה אותו, ירקה עליו וקרעה לו את השרשרת והוא הזיז אותה (עמ' 6, שורות 23-16). 

השאלות עליהן נחקר המשיב באשר למחלוקת שנותרה לדיון היו מצומצמות מאוד. ב"כ המבקשת לא הטיחה בפני המשיב את האשמה לפיה הוא הכה את הילדה אלא הסתפקה בטענה שהילדה "הגיעה בוכה", טענה שהמשיב הכחיש (עמ' 6, שורות 26-24). 

בהמשך התברר שהמוטיבציה העומדת מאחורי התנגדות המבקשת למפגשים חופשיים בין האב לבין הילדות הוא החשש שבמהלך המפגשים המשיב "יעביר מסרים דרך הבנות" (עמ' 2, שורה 2 ועמ' 7, שורה 12). אין צורך לומר שהחוק למניעת אלימות במשפחה לא נועד למנוע אפשרות זו. עוד אוסיף שהמשיב השיב שביכולתו להימנע מלהעביר מסרים דרך הבנות (ראו שם). 

עובדה נוספת היא שהמבקשת לא כללה בבקשתה למתן צו הגנה או בתצהירה סעד של מניעת מפגשים עם הבנות. יצוין גם שבאישור על הגשת תלונה למשטרת ישראל, אשר המבקשת צרפה לבקשתה, לא הופיע סעיף תלונה על הכאת קטין.

כב' סגנית הנשיא, השופטת אורלי שמאי-כתב, אשר דנה בבקשה במעמד צד אחד לא כללה בצו הגנה שהוצא כנגד המשיב איסור להיפגש עם הילדות. האיסור להיכנס לדירת המגורים, להשתמש באלימות פיזית, מילולית או בהתנהגות כלפי המבקשת או כלפי הילדות, לאיים עליהן, לפגוע בהן, לבלוש או להטרידן לא כלל איסור מפגשים. למרות עובדה זו המשיב לא נפגש עם הילדות מאז מתן הצו ביום 00.7.24 ועד עתה. 

אם כן טענת הפגיעה הפיזית בבת לא הוכחה וכאמור משהסכים המשיב להשארת צו ההגנה בתוקפו לא היה צורך לדון בשאלת הפגיעה הפיזית במבקשת. 

בבואי לדון בבקשה שהתעוררה במהלך הדיון בשאלת קיום המפגשים בין האב לבין בנותיו, עלי לשקול את טענת המבקשת שיש למנוע מפגשים בלתי מפוקחים משום שהמשיב חתך במתכוון את ידו והילדות היו עדות לאירוע זה. 

ביקשתי מהמשיב להראות לי את סימני החיתוך על זרועו והבחנתי בסימן חיתוך בודד ושטחי באורך 4 ס"מ. לא נטען שהמשיב נזקק לטיפול רפואי בעקבות החתך ולא ניכרו סימני תפרים.

הפרקטיקה של פגיעה עצמית בדרך של ביצוע חתכים או שריטות בגוף, בעקבות משבר הגורם לכאב נפשי בלתי נסבל, אינה מעידה על כוונה להתאבד או לסכן אנשים אחרים. זוהי דרך לגרום להרגעה עצמית זמנית בניסיון לגרום לוויסות תחושות שליליות. 

המשיב לא חלק על עצם ביצוע המעשה וטען שעשה זאת מתוך תסכול שנבע מהריב עם המבקשת. לשאלה אם מותר היה לו לחתוך את עצמו השיב המשיב בשלילה וטען שהדבר ארע פעם אחת (עמ' 7, שורות 5-2). לשאלתי אם הילדות היו עדות לאירוע השיב המשיב שהוא אינו בטוח בכך (עמ' 7, שורה 25). אציין שבעניין זה אני נוטה לקבל את טענת המבקשת שהבנות היו עדות לאירוע. לא יכול להיות גם חולק שהמדובר באירוע מפחיד. 

המשיב טען שהבנות מתגעגעות אליו ומשוועות להיפגש עמו והיה מוכן להציג לפני בית המשפט פניות מוקלטות מצדן במכשיר הטלפון שלו. לא הטלתי ספק בקיום פניות אלה וגם המבקשת לא ביקשה להאזין להן.

בסיכומיה לא הביעה ב"כ המבקשת חשש שהמשיב יגיע למפגש עם הבנות כשהוא מצויד בסכין, עם זאת טענה שיש סיכון בעובדה שיש למשיב קושי מעשי לשלוט על עצמו במצבי תסכול. אינני שותף לטענת ב"כ המבקשת בעניין זה ואני סבור שעצם הסכמת המשיב להותרת צו ההגנה בתוקפו והצהרתו 
על כוונתו להיפרד מאת המבקשת "בצורה יפה ומכובדת" ולשלם מזונות "לפי החוק", יגרמו להרגעת הרוחות. על כך יש להוסיף שתלויה ועומדת בקשת המבקשת ליישוב סכסוך ונקבעה לצדדים פגישת מהו"ת ליום 8.24... במסגרת פגישה זו תהיה לצדדים הזדמנות ללבן מחלוקות ולפתור חילוקי דעות.
 

על מנת להפיג את חששותיה של המבקשת ומצד שני לאפשר חידוש המפגשים בין האב לבין הבנות הצעתי שכשלב ביניים ייפגש האב עם הילדות אחת לשבוע במקום ציבורי כגון קניון, למשך זמן מוגבל וקבוע מראש. עוד הוספתי שהמבקשת תוכל להיות נוכחת מרחוק במפגשים אלה. המבקשת דחתה את ההצעה.

עובדה נוספת שאני לוקח בחשבון במסגרת שקילת השיקולים היא שלאחר האירוע אפשרה המבקשת למשיב להיפגש עם הילדות פעמיים (עמ' 7, שורות 32-30).

נוכח החשיבות הרבה שיש לחידוש הקשר בין האב לבין הילדות ולאחר בחינת השיקולים הרלבנטיים, החלטתי לאפשר למשיב להיפגש עם הילדות פעם בשבוע למשך שעתיים. המפגש הראשון יתקיים ביום ... הקרוב, 00.7.24 החל בשעה 15:00 ועד השעה 17:00. מקום המפגש הראשון יהיה בקניון ..., בקומה ה... ליד חנות .... היה והמועד אינו נח למי מהצדדים ניתן יהיה לתאם מועד אחר ובלבד שהפגישה הראשונה תתקיים לא יאוחר מיום 00.7.24. 

התוצאה היא שצו ההגנה שניתן ביום 8.7.24 יישאר בתוקפו במשך 3 חודשים מאותו מועד. עד להחלטה אחרת של בית משפט מוסמך ייפגש האב עם הילדות פעם בשבוע למשך שעתיים בקניון ....

התיק ייסגר ללא צו להוצאות. 

ניתן היום,  ט"ז תמוז תשפ"ד, 22 יולי 2024, בהעדר הצדדים.

			

הושמטו מפסק דין זה פרטים מזהים ונעשו בו מספר תיקוני נוסח מזעריים וניתן לפרסמו.

